Klopjagte op onwettige drankwinkels uitgevoerArgieffoto Die departement het die afgelope naweek ŉ veldtog teen alkoholmisbruik van stapel gestuur deur op onwettige kroeë en drankwinkels toe te slaan. Sidwell Medupe, ŉ woordvoerder van die departement, het gesê die veldtog het in KwaZulu-Natal begin waar vyf onwettige drankwinkels gesluit is. “Daar is klopjagte op meer as 45 drankwinkels, tavernes, restaurante en verspreiders uitgevoer, 17 nakomingskennisgewings uitgereik en talle boetes opgelê,” het Medupe gesê. Daar is ook op groot hoeveelhede drank beslag gelê. Kol. Prego Patcher, polisiewoordvoerder, het gesê die meeste drankwinkels sonder die nodige lisensies hou ook nie by die wetlik verpligte verkoopsure nie. “Dit lei daartoe dat drank aan persone verkoop word wat reeds ver verby die drinklimiet is. Dit maak die persoon weerloos en die kans groter dat hy of sy misbruik kan word,” het hy gesê. “In sommige gevalle lei dit tot prostitusie en die verkoop van dwelms onder jong mense.” Prea Ramdhuny, direkteur van die nasionale drankowerheid, het gesê die feesseisoen is altyd ŉ besonder uitdagende tyd om onwettige drankverkope hok te slaan. “KwaZulu-Natal word spesifiek geteiken aangesien dit een van die provinsies met die hoogste voorkoms van alkohol- en dwelmmisbruik in die land is,” het sy gesê.